kardosdrur/scandi-wiki huggingface dataset:
Maurere

Maurere er en betegnelse for de muslimske indbyggere på Den iberiske halvø og i Maghreb (Marokko etc.) i middelalderen. Området i Spanien, der blev kontrolleret af muslimerne, hed al-Andalus.

I 711 begyndte erobringen, som blev fuldført på fem år. I 718 begyndte de kristne reconquista den langvarige generobring, som varede til 1250 i Portugal og 1492 i Spanien. 

Maurernes forsøg på at erobre områder nord for Pyrenæerne endte i 732, da Karl Martell slog dem i Slaget ved Poitiers. Den mauriske stat beherskede  det meste af dagens Spanien og Portugal, men i 750-tallet opstod der indre konflikter, der splintrede den i en række mindre fyrstedømmer underlagt Córdoba-kalifatet. 

De kristne områder i nord og vest blev langsomt men sikkert generobret, og i løbet af de næste århundreder kom Galicien, León, Navarra, Aragonien, Catalonien, Portugal og Kastilien under kristen kontrol. I en periode med gensidig tolerance kunne maurere, kristne og jøder leve sammen. I 1031 kollapsede Kalifatet Cordoba, og det islamiske område i Spanien blev derefter regeret af nordafrikanske maurere. 

I 1212 blev maurerne drevet ud af Spanien af en kristen koalition under Alfonso VIII af Castilla. Det eneste tilbageværende mauriske rige var Kongedømmet Granada, som overlevede til den sidste hersker, Boabdil, kapitulerede den 2. januar 1492.

De tilbageværende muslimer blev tvunget til at vælge mellem at konvertere til kristendommen eller forlade Spanien. En del valgte at blive; deres efterkommere blev kendt som moriscos og var en vigtig del af bondebefolkningen i flere områder, til de blev forvist mellem 1609 og 1614. De fleste af dem, som forlod Spanien, rejste til Marokko, Algeriet og Tunesien, hvor de bidrog til disse landes kultur. En ikke ubetydelig andel blev sørøvere. 

Maurere fremstilles i europæisk kunst undertiden meget mørke lig sorte mennesker; i så fald er morian eller mor (den etymologisk beslægtede betegnelse) langt mere almindelig. I europæisk heraldik er det betegnelsen for den sorte mand som heraldisk figur.

Eksterne henvisninger
Slutbruger

En slutbruger er den person, der bruger et slutprodukt. Slutbrugeren kan være en anden end kunden, der måske købte produktet, men ikke nødvendigvis brugte det. Et eksempel er elefantmad, hvor en dyrepasser kan købe produktet som kunde, beregnet for slutbrugeren – elefanten.

I kontrakter er begrebet 'slutbruger' en juridisk størrelse, der refererer til én, der ikke videresælger produktet. Denne definition karakteriserer ikke fødevarebutikken fra eksemplet ovenfor, hvorfra dyrepasseren købte elefantmaden – ikke som slutbruger, men som dyrepasser. Dette juridiske begreb forekommer typisk i såkaldte "End User License Agreements", også kendt som EULA'er.

Ordet slutbruger forekommer normalt i forbindelse med computersoftware.

Juridiske begreber
Systemudvikling
Cand.oecon.

Cand.oecon. (candidatus/candidata oeconomices) er betegnelsen for en person, der er indehaver af en kandidatgrad i økonomi.

Uddannelsen har i mange år kunnet læses ved Copenhagen Business School, Aarhus Universitet, Aalborg Universitet og Syddansk Universitet. Som noget nyt udbyder også Roskilde Universitet fra 2023 en kandidatuddannelse, som giver ret til titlen cand.oecon. Der er tale om en uddannelse i samfundsøkonomi med særlig vægt på bæredygtighed. 

Kandidater i økonomi fra Københavns Universitet har af historiske årsager i stedet betegnelsen cand.polit..

Læser man den nærtbeslægtede matematik-økonomi-uddannelse, får man i stedet titlen cand.scient.oecon.

Kandidatstuderende ved Aarhus Universitet kan vælge Elite Graduate Programme in Quantitative Economics (IMSQE). Denne uddannelse er del af Videnskabsministeriets eliteinitiativ, ifølge hvilket Danmark både skal tiltrække internationale kandidater og holde på de bedste danske studerende.

Se også 

Økonomisk Forening

Kilder 

Kandidatgrader
Videregående uddannelser i Danmark
Økonomi
Kandidat (flertydig)

Kandidat kan være:
 Kandidat – en person, der har opnået en akademisk grad, kandidatgraden.
 Kandidat (valg) – en person, som søger valg. Reglerne for dette varierer.
Klovn (flertydig)

Klovn har flere betydninger:

 Klovn – en komisk artist normalt tilknyttet en cirkus
 Hospitalsklovn – en del af terapien på et hospital
 Klovn (arketypisk) – arketype

Film og tv-serier 
 Klovn (tv-serie) – en dansk tv-serie fra 2005-2022
 Klovn - The Movie – en dansk spillefilm fra 2010, instrueret af Mikkel Nørgaard
 Klovn Forever – en dansk spillefilm fra 2015, instrueret af Mikkel Nørgaard
 Klovn the Final – en dansk spillefilm fra 2020, instrueret af Mikkel Nørgaard
 Klovnen – en dansk stumfilm fra 1917, instrueret af A.W. Sandberg
Coconino County

Coconino County er et amt i delstaten Arizona, USA.

Amtet blev grundlagt i 1891 med Flagstaff som hovedsæde (som vandt over Williams ved en folkeafstemning samme år). Coconino County som blev skåret ud af Yavapai County, ligger i det centrale nordlige Arizona og er det største amt i Arizona og det andetstørste i USA, men er et af de tyndest befolkede amter i Arizona.

37 % af amtets land tilhører indianerreservater, som er hjem for Navajo, Hopi, Paiute, Havasupai og Hualapai-stammerne. 32 % af landet er kontrolleret af US Forest Service og Bureau of Land Management. 10 % af landet ejes af staten Arizona, mens andre offentlige institutioner ejer 7 % af landet. De resterende 14 % af landet ejes af private eller af virksomheder.

Eksterne henvisninger 

 Coconino County Billeder 
 Link til Coconino Countys hjemmeside

Kilde 
 

Counties i Arizona
Yuma County

Yuma County er et amt i delstaten Arizona, USA, med byen Yuma som hovedsæde. Amtet ligger i den sydvestlige del af staten og grænser op til Californien mod vest og Mexico mod syd.

Yuma County er et af de 4 oprindelige amter. Amtet har haft sin nuværende størrelse siden 1983, da det ved afstemning blev bestemt at dele det i to dele: La Paz County mod nord og det nye Yuma County mod syd. Selvom amtet blev delt, så er Yuma County i areal større end hele staten Connecticut.

Yuma County har næsten 135.000 indbyggere, men om vinteren stiger tallet med ca. 80.000 mobile indbyggere, da pensionister ankommer med deres campingvogne fra de nordlige delstater for at overvintre i de varme egne af Arizona. Disse mennesker bliver af de lokale indbyggere kaldt for "Snowbirds" (snefugle).

Eksterne henvisninger 
 Billeder fra Yuma County 
 Yuma County  – Officiel hjemmeside

Counties i Arizona
Ole Kibsgaard

Ole Kibsgaard (født 9. februar 1966) er en dansk musiker og producer. Han har samarbejdet med en lang række musikere og har været medlem af Shu-Bi-Dua siden 1997 frem til gruppens opløsning i 2011. Han har også deltaget i børneprogrammet Kaj og Andrea.

Uddannelse 
Ole Kibsgaard blev musiksproglig student fra Sankt Annæ Gymnasium i 1985 og blev senere uddannet på Rytmisk Musikkonservatorium i 1991 og har siden 1995 været docent ved Rytmisk Musikkonservatorium og har endvidere undervist på Vestjysk Musikkonservatorium.

Karriere 
Fra 1997-2009 medvirkede han i børneprogrammet Kaj og Andrea på DR1, hvor han var dukkernes hyggeonkel. Med guitar akkompagnerede han dem i forskellige sange, og var med i deres lege.

I 1997 blev han medlem i den dansk popgruppe Shu-bi-dua, hvor han overtog Michael Hardingers plads. Han var med i gruppen frem til den blev opløst i 2011, og medvirkede på to studiealbums; Shu-bi-dua 17 (2000) og Shu-bi-dua 18 (2005).

Kibsgaard har bl.a. spillet og indspillet med følgende bands og solister: Kaya Brüel, Peaches & Bobo, Bamboo Brothers, Morten Remar, Sissel Kyrkjebø, Trine Rein, Eva Madsen, Rockers by Choice, Sound of Seduction, Majbritte Ulrikkeholm, You Know Who, Lars Muhl, Aqua, Brødrene Olsen, Michael Learns to Rock, Daniel, Bobo Moreno, Al Agami, Stig Kreutzfeldt, Infernal, Det Brune Punktum, Søren Sko, DR UnderholdningsOrkestret og DR SymfoniOrkestret, Sønderjyllands Symfoniorkester, Søs Fenger, Chris Minh Doky, Malene Mortensen, Katrine Madsen, Alberte, Lis Sørensen, Martin Brygmann, Nabiha, mm.

I flere sammenhænge har Kibsgaard fungeret som arrangør og kapelmester i forbindelse med diverse shows på bl.a. Det Kongelige Teater, Operaen og DR's koncertsal. Kibsgaard har desuden medvirket som studiemusiker medvirket på mere end 300 plader og Cd'er. Har udgivet to Cd'er i eget navn (I'll be around og Drengen der dagdrømte) og CD med Kaya Brüel og CD med Palle Kibsgaard. Derudover har han udgivet tre undervisnings DVD'er på forlaget Artpeople.

Kibsgaard driver studiet Workmens Hut der producerer musik, reklamer og filmmusik.

I 2001 deltog Kibsgaard i Dansk Melodi Grand Prix med sangen "Et øje på dig" sammen med sangerinden Sanne Graulund. De havde komponeret sangen sammen, men kom ikke engang i top 5.

Privatliv 
Kibsgaard bor i København, er gift og har tre børn og ejede tidligere cafeen "Øens Perle" på Amager. Han er søn af operasangeren Palle Kibsgaard.

Diskografi

Solo 
 Lær at spille guitar med Ole Kibsgaard (dvd, 2003)
 I'll be around (2004)
 Lær at spille mere guitar med Ole Kibsgaard (dvd, 2006)
 Drengen der dagdrømte (2008)
 Lær at spille bas med Ole Kibsgaard (dvd, 2010)
 Mig og Maggiduddi (sammen med sin far, Palle Kibsgaard) (2011)

Med Shu-bi-dua 

 2000 Shu-bi-dua 17
 2005 Shu-bi-dua 18

Eksterne henvisninger 
 Ole Kibsgaards hjemmeside 
 

Guitarister fra Danmark
Deltagere ved Dansk Melodi Grand Prix 2001
Shu-bi-dua
Gadsden-aftalen

Gadsden-aftalen, også kendt som Gadsden-købet (engelsk: the Gadsden Purchase) eller Mesilla-traktaten (engelsk: the Treaty of Mesilla), var en aftale om et landområde, som USA købte fra Mexico i 1854. Aftalen blev navngivet efter den amerikanske jernbaneentreprenør og diplomat James Gadsden, der blev udnævnt som USAs ambassadør til Mexico specifikt for at opkøbe land fra Mexico.

Dette blev den sidste større landerhvervning for USA på det amerikanske fastland. Området er på 76.735 kvadratkilometer og strækker sig mod øst til Rio Grande, mod nord til Gila-floden og mod vest til Colorado-floden. Det udgør i dag de sydlige dele af staterne Arizona og New Mexico.

Baggrund 

Gadsden-aftalen var nødvendig på grund af misforståelser i Guadalupe Hidalgo-traktaten fra 1848, som afsluttede den mexicansk-amerikanske krig. 1848-aftalen definerede grænsen mellem USA og Mexico, men gjorde også USA ansvarlig for opsyn med indianerne på grænsen, og da USA ikke levede op til denne del af aftalen, forlangte Mexico millioner af dollars i skadeserstatning.

Situationen blev endnu mere kompliceret, da den amerikanske regering ønskede at bygge den transkontinentale jernbanelinje til Stillehavet. Store dele af the Mexican Cession (de landområder Mexico havde overgivet i 1848) var ørken og bjergrigt, og man mente i USA at det var for ugæstfrit til at bygge jernbane på. I stedet ønskede man at bygge jernbane igennem mexicanske Mesilla Valley i det nuværende New Mexico. (Den første transkontinentale jernbane i USA (en) blev først bygget i 1860erne, og gik blandt andet igennem den nordlige del af the Mexican Cession).

Da Franklin Pierce blev amerikansk præsident i 1853, sendte han diplomaten James Gadsden til Mexico med instruktioner om at købe det nødvendige territorium for op til 50 millioner dollars (100 milliarder kroner justeret for inflation). Fra amerikansk side ønskede man at købe et så stort område som muligt, og i den bredeste udgave var de nuværende mexicanske stater Baja California, Baja California Sur, Coahuila, Nuevo León, og Tamaulipas, og også det meste af Chihuahua og Sonora, blandt USAs ønskede erhvervninger.

Fra mexicansk side var man egentlig ikke interesseret i at sælge, men man frygtede en gentagelse af den mexicansk-amerikanske krig og så sig derfor nødsaget til det. Desuden var den mexicanske administration under præsident Antonio López de Santa Anna i økonomisk knibe. Mexico søgte at sælge så lidt som muligt, og det blev hurtigt klart at USAs ambitioner om at opkøbe hele mexicanske stater var urealistisk. Man fik til sidst forhandlet sig til at overgive et område i det nordlige Sonora syd for Gila-floden. Santa Anna og hans administration indgik aftalen den 30. december 1853 og solgte området for 10 millioner dollars (20 milliarder kroner justeret for inflation). Dette salg af mexicansk land mødte stor modstand i Mexico, og medførte Santa Annas politiske fald 9. august 1855.

Se også 
 Californiske Halvø

Kilder

Eksterne henvisninger 
 

USA's historie
Mexicos historie
Traktater
Saku

Saku Õlletehas AS er Estlands ældste og største bryggeri med en markedsandel på ca. 50% – med Saku Originaal som storsælger. Saku producerer øl, cider, mineralvand, drinks og læskedrikke. Gennem Baltic Beverages Holding, der ejer 75% af aktierne, er Carlsberg delejer. De 25%, der ikke ejes af BBH, ejes af småaktionærer.

Bryggeriet går tilbage til 1820, hvor grev Karl Friedrich Rehbinder lod opføre et destilleri og bryggeri.

Eksterne henvisninger 

 

Bryggerier i Estland
Etableret i 1820
Datterselskaber til Carlsberg
Mohave County

Mohave County er et amt i den nordvestlige del af delstaten Arizona, USA, med byen Kingman som hovedsæde. Amtet grænser op til Utah, Nevada og Californien. Befolkningstallet var i 2015 på 204.000.

Mohave County blev grundlagt den 21. december 1864 og var et af de fire originale amter i Arizona-territoriet. Den nordlige del af amtet var kendt som Pai-ute (Pah-ute) County i 1870, men i 1871 blev det tilføjet Mohave County og dermed sluttede dette amts korte eksistens.

Amtets hovedsæde var Cerbat, som mistede titlen til Mineral Park (grundlagt i 1871) i 1873. Jernbanens ankomst til Mineral Park bragte samtidigt nedgang til byen da det samme jernbanespor førte igennem jernbanestationen Kingman, som voksede hurtigere og i 1887 havde indbyggere nok til at overtage titlen som amtshovedsæde.

Kilder 
 
 Mohave County Billeder 
 link til Mohave County hjemmesiden 

Counties i Arizona
San Pedro River

San Pedro River er en flod i delstaten Arizona, USA, og i det nordlige Mexico.

San Pedro floden er som regel tør, udspringer i delstaten Sonora i Mexico, og baner sig vej mod nord igennem Arizona næsten 240 km inden den løber sammen med Gila River tæt ved minesamfundet Winkelman.

San Pedro floden vidner om menneskets tilstedeværelse siden mammuttiden, de spanske erobrere, det voldelige sammenstød mellem apacherne og den hvide kultur, diligencevejen for Butterfield Overland Stage Line (Butterfield diligencelinjen) og den første jernbane, som krydsede det sydlige USA.
Tidligere, mens der var mere vand i floden, fandtes her mange bævere – faktisk så mange, at de tidlige pelsjægere kaldte floden for "Beaver River" ("bæverfloden").

Kilde 
 

Vandløb i USA
Vandløb i Mexico
Apache County

Apache County er et amt i den nordøstlige del i delstaten Arizona, USA med hovedsæde i St. Johns og med New Mexico og Utah som naboer.

Apache-amtet blev dannet den 24. februar 1879 ud af Yavapai County, som var en af de fire af Arizonas originale amter. Området tilknyttet til Apache-amtet forblev ikke uberørt, fordi i 1881 blev den del, som ligger mellem Black River og Gila River skåret fra i to dele, fra det som nu er Graham County. Apache-amtet mistede også et stor stykke land, da Navajo County blev dannet.

Apache-amtet blev navngivet efter Apache-indianerne i Arizona og New Mexico.

Apache-amtet er et kvæg- og skovbrugsområde, på nær områderne, som er indianerreservater. Canyon de Chelly er en del af området.

Eksterne henvisninger 
 Apache County Billeder 
 Apache County hjemmeside

Kilde 
 

Counties i Arizona
Yavapai County

Yavapai County er et amt i den centrale del af delstaten Arizona, USA med hovedsædet i Prescott.

Kilde / Eksterne henvisninger 
 Billeder fra Yavapai County 
 Yavapai Countys hjemmeside 

Counties i Arizona
Navajo County

Navajo County er et amerikansk county (amt) i delstaten Arizona, USA, med hovedsæde i Holbrook.

Navajo County blev dannet den 21. marts 1895 som den sidste del af den Territoriale deling. Det, som nu er Navajo County, var først en del af Yavapai County, men i 1879 blev området tilføjet til det nyoprettede Apache County. Med tiden blev det til Navajo County med hovedsæde i Holbrook, grundlagt i 1881.

Navajo County er delt i to områder af Mogollon Rim.

Højlandet i den nordlige del er et barsk, ørkenlignende landskab med øde toppe og smalle plateauer.

Den sydlige del er et øde bjergområde, stærkt bevokset med pinjetræer og ponderosa-fyrretræer.

I den nordlige del ligger Kayenta, et voksende Navajo-samfund, grundlagt i 1909 som handelsstation, ved indgangen til Monument Valley.

Længere mod syd ligger Hopi-reservatet, som er helt omringet af Navajo-reservatet. Hopi-landsbyen Oraibi er en af de ældste bebyggelser i USA.

Personer fra Navajo County 

 Deb Haaland (1960-), politiker i Regeringen Joe Biden, indenrigsminister

Referencer

Eksterne henvisninger 
 Billeder fra Navajo County 
 Navajo Countys hjemmeside

Kilde 
 

Counties i Arizona
Hopi-reservatet

Hopi-reservatet er et indianerreservat med hovedsæde i byen Kykotsmovi, Arizona, USA.

Området ligger 256 km nordøst for Phoenix i Coconino County og Navajo County, helt omringet af Navajo-reservatet. Hopi-stammen har boet her siden det 12. århundrede. Området er kendt for kachina-dukker, kurvevævning, lerpotter og sølvsmykker.

Hopi-reservatet er beboet af Hopi-indianerstammen af shoshonegrenen af uto-azteker-sprogfamilien, en landsbygruppe i det sydvestlige kulturområde. Stammen kaldes også moqui, den lever i små grupper i landsbyer som ligger højt, næsten ved trægrænsen i det nordøstlige Arizona. I disse landsbyer blev hopi-kulturen bevaret langt ind i perioden med spansk og amerikansk dominans og de har derfor været intensivt studeret af antropologer.

Hopi-stammen er den eneste gren af shoshone-sproggruppen som succesfuldt tilpassede sig livet i landsbyer. I traditioner og socialorganisation er hopi-folket næsten identiske med andre landsbyindianere, og i dag er deres kultur langt bedre bevaret end kulturerne langs med Rio Grande.

Hopi-husene er bygget af kvinderne i rå sten og ler. Hopi-landsbyen Oraibi er en af de ældste bebyggelser i USA.

Kilder 
 

Indianerreservater i Arizona
Jens Grane

Jens Grane (født 18. maj 1880, død 30. juni 1961) var en dansk maskininspektør og stifter af KFUM-Spejderne i Danmark. Han grundlagde de danske KFUM-Spejdere i en gymnastiksal på KFUM-borgen i Gothersgade i København 28. september 1910, tre år efter at spejderbevægelsen blev grundlagt i England af Robert Baden-Powell (BP).
Der var 28 drenge med fra starten, og de dannede den første trop. Senere blev der flere grønne spejdere, fra 1912 til 1916 udgjorde KFUM-Spejderne en division i Det Danske Spejderkorps. Men i 1916 blev KFUM-Spejderne et selvstændigt korps. I 1979 var korpset på ca. 25.000 KFUM-Spejdere.

Referencer

Eksterne henvisninger 
 

Danskere i 1800-tallet
Danskere i 1900-tallet
KFUM-Spejderne
Brie

Brie (udtales bri) er en mild hvidskimmelost fra den franske historiske region Brie.

Typer af brie 
 Brie de Coulommiers
 Brie de Meaux
 Brie de Melun
 Brie de Montereau
 Brie de Nangis
 Brie de Provins
 Brie Fermier
 Brie Noir
 Coulommiers
 Fougerus

Eksterne henvisninger 

Oste
Mad fra Frankrig
Svend Borberg

Svend Borberg (født 8. april 1888 i København, død 7. oktober 1947 sammesteds) var en dansk forfatter, dramatiker, redaktør og kritiker. Han var bror til N.C. og William Borberg og fader til Claus von Bülow.

Han blev student fra Metropolitanskolen 1907 og tog filosofikum året efter. Ridder af Dannebrog 1938. I 1939 var han blandt initiativtagerne og stifterne af Dramatisk Bibliotek (i dag Teatersamlingen), hvis formål det var at sikre adgang til dramatisk litteratur med hovedvægt på nyere litteratur fra både Danmark og udlandet. 

Han blev på grund af sin "unationale" holdning under Besættelsen ekskluderet af Danske Dramatikeres Forbund, af Dansk Forfatterforening og af Kraks Blå Bog. Endvidere trak han sig tilbage fra sit virke i Selskabet Dramatisk Bibliotek i 1947.

Svend Borbergs skuespil findes bevaret i Teatersamlingen (tidl. Dramatisk Bibliotek) på Det Kongelige Bibliotek.

Han er begravet på Mariebjerg Kirkegård.

Værker 
 Liliths Bog, 1910 Kbh.
Den sejrende Type : Humane Visioner, 1913
Smilet fra Reims, 1917. Forlagt af H. Aschehoug & Co.
Krigen bag Krigen : gennem Krig og Revolution til Frihed og Fred, 1917. Steen Hasselbalchs Forlag
Krig og Køn : Bidrag til en erotisk Ny-Orientering, 1918 Kbh.
Das Lächeln von Reims, 1919. Zürich: Max Rascher Verlag.
Vort Hjerte : Skuespil i 3 Akte, 1921. Medforfatter Louis Levy.
Ingen: Skuespil i 8 faser, 1922, Steen Hasselbalchs Forlag, Kbh.
Niemand : Ein Schauspiel in acht Phasen, 1923. Berlin
Mr. Stick [i.e.: Svend Borberg] vender Timeglasset. 1927.
Cirkus juris; eller, De siamesiske Tvillinger. Et Tankespil, 1935.
Forspillet, 1937, Gyldendals julebog.
 Synder og Helgen; Tragedie, 1939. Opført på Det kongelige Teater med Thorkild Roose i rollen som som Don Quixote.
Synder og Helgen, hørespil, 1940. Premiere 8.3.1940 i Danmarks Radio
Detektiven i Biblioteket, eller den grufuldt dragende Hemmelighed i Henrik Ibsens Liv. 1941. Særtryk af: Berlingske Tidende. 18/2.
La letteratura danese. 1941. Særtryk af: Danimarca e Islanda. Rom
Bodil Ipsen, 1942. Kbh. : Grafisk Forlag
Baaden: Skuespil fra Færøerne i fire akter, 1943. Premiere 19.4.1943 på Det Kongelige Teater.

Litteratur 
 Holger Jerrild, "Hos Svend Borberg", s. 216-225 i: Gads Danske Magasin, 1935.
 Ib Boye, Forfængelighedens pris : nærbillede af Svend Borberg, mellemkrigsårenes visionære kritiker, Cicero 1988. .
Forhandlingsprotokol, Dramatisk Bibliotek, internt håndbogsbibliotek.

Eksterne henvisninger 
 
 Svend Borberg på Dansk Forfatterleksikon

Dramatikere fra Danmark
Riddere af Dannebrog
Personer fra København
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
Journalister ved Politiken
Redaktører fra Danmark
Dansksprogede forfattere fra Danmark
Teaterkritikere fra Danmark
Studenter fra Metropolitanskolen
Banalitet

En banalitet betegner noget, som er kedeligt og uoriginalt – altså det modsatte af originalt, interessant og stimulerende. Man siger også, at noget er banalt. Udtrykket anvendes ofte i forbindelse med popmusik, der trods ordets negative konnotationer vedbliver at holde mange fanget. Politikens Nudansk Ordbog skriver om ordet: "noget som er yderst almindeligt og derfor uinteressant".

Banalt betyder i bund og grund at noget er simpelt.

Banalitetstesten 

Et udsagn er banalt, såfremt ingen ville sige det modsatte.

Hvis testen anvendes, vil en betydelig del af dagligdags kommunikation kunne betegnes som banal. Det samme gælder udsagn med en del overvejelser bag. Eksempelvis politiske programmer, strategier og visions-dokumenter. De udtrykker kun de positive tilvalg, mens de implicitte fravalg ikke nævnes. Da der er tale om fravalg, er der ikke tale om banaliteter i egentlig forstand.

I tegneserien Egoland lanceres en alternativ version af testen:

Et udsagn er banalt, såfremt alle siger det samme.

Ord og vendinger
Checkpoint Charlie

Checkpoint Charlie var den mest kendte af grænseovergangene mellem Øst- og Vestberlin, mens byen var delt 1945-1990. Den lå på Friedrichstraße på grænsen mellem den sovjetiske og den amerikanske sektor. Den måtte kun passeres af ansatte ved de allieredes ambassader og militærorganisationer, ikke-tyske udlændinge, den varige repræsentation for Vesttyskland og DDR-funktionærer.

Navnet Checkpoint Charlie er som udgangspunkt ikke særlig glamourøst – det betyder faktisk bare Kontrolpunkt "C", idet "Charlie" er ordet for bogstavet C i det Fonetiske Alfabet, som man blandt andet bruger i militæret for at undgå høre-fejl. Ikke desto mindre blev den til del i handlingen i mange spionfilm og romaner. Ved  Checkpoint Charlie har der fundet enkelte spektakulære flugter og flugtforsøg sted, disse har kostet to mennesker livet.

Checkpoint Charlie nedlagdes 22. juni 1990 i forbindelse med Tysklands genforening. I dag kan dens aktive tid genopleves på Checkpoint Charlie Museum, der ligger lige ved. Derudover var der 31. oktober 2004 – 5. juli 2005 opstillet 1067 trækors i nærheden til minde om flugtofrene. Disse er nu fjernet, men til gengæld har Berlins kultursenator lavet et forslag om en mere permanent udstilling .

Eksterne henvisninger 

 Romanen "Checkpoint Charlie" af Jesper Bernt

Berlins historie